ກອງປະຊຸມໃຫຍ່ຄັ້ງທີ II ຂອງກຳມະບານຮາກຖານ ພະແນກ ໄປສະນີ, ໂທລະຄົມມະນາຄົມ ແລະ ການສື່ສານ ແຂວງອຸດົມໄຊ, ໄດ້ໄຂຂຶ້ນຢ່າງເປັນທາງການ ໃນຕອນບ່າຍ ເວລາ 14:00 ນາທີ ຂອງວັນທີ 23 ພະຈິກ 2017 ຢູ່ທີ່ຫ້ອງປະຊຸມ ຂອງ ພະແນກດັ່ງກ່າວ. ໂດຍການເປັນປະທານຂອງ ສະຫາຍ ສີໄວ ອິນທະວົງ ປະທານກຳມະບານຮາກຖານໜ່ວຍ ພະແນກ ປທສ, ໃຫ້ກຽດເຂົ້າຮ່ວມກອງປະຊຸມໃນຄັ້ງນີ້ມີ ສະຫາຍ ສົມສັກ ຄຳລ້ານ ຮອງປະທານກຳມະບານ ແຂວງ, ສະຫາຍ ສົມບຸນ ມະນີ ຮອງເລຂາຄະນະພັກຮາກຖານ ຮອງຫົວໜ້າ ພະແນກ ປທສ ແຂວງ, ນາງ ປິ່ນຄຳ ອຸ່ນລະຄອນ ຄະນະພັກຮາກຖານ, ປະທານສະຫະພັນແມ່ຍີງໜ່ວຍ ພະແນກ ປທສ, ສະຫາຍ ພວງແກ້ວ ບຸບຜາພອນ ເລຂາໜ່ວຍຊາວໜຸ່ມ ພະແນກ ປທສ ແຂວງ, ມີແຂກເຊີນຈາກ ບໍລິສັດ ລັດລັດວິສາຫະກິດໄປສະນີລາວ, ບໍລິສັດລັດວິສາຫະກິດລາວໂທລະຄົມ, ລັດວິສາຫະກິດອີທີແອວ ມະຫາຊົນ ສາຂາ ອຸດົມໄຊ, ບໍລິສັດສະຕາໂທລະຄົມ ຕະຫລອດຮອດ ພະນັກງານ ລັດຖະກອນພາຍໃນພະແນກ ປທສ ແຂວງ ເຂົ້າຮ່ວມທັງໝົດ 26 ສະຫາຍ, ຍິງ 10 ສະຫາຍ.
ກອງປະຊຸມໄດ້ຜ່ານຮ່າງບົດລາຍງານການເມືອງທັງສອງພາກ ຂອງໜ່ວຍກຳມະບານຮາກຖານ ພະແນກ ໄປສະນີ, ໂທລະຄົມມະນາຄົມ ແລະ ການສື່ສານ ແຂວງອຸດົມໄຊ ແລະ ໄດ້ຕີລາຄາຄືນສະພາບລວມການຈັດຕັ້ງປະຕິບັດແຜນການເຄຶ່ອນໄຫວວຽກງານຂອງໜ່ວຍ ໃນໄລຍະ 3 ປີ ຜ່ານມາ ແຕ່ປີ 2014 – 2017 ໂດຍສະເພາະແມ່ນບັນດາຜົນງານອັນພົ້ນເດັ່ນທີ່ຍາດມາໄດ້ເຊັ່ນ: ດ້ານວຽກງານການເມືອງ - ແນວຄິດ ແລະ ສື່ມົນຊົນ, ວຽກງານຈັດຕັ້ງ - ກວດກາ,ວຽກງານປົກປ້ອງສິດຜົນປະໂຫຍດອັນຊອບທຳຂອງສະມາຊິກກຳມະບານ, ວຽກງານຂະບວນການແຂ່ງຂັນ, ຍ້ອງຍໍ ແລະ ວິຊາສະເພາະ. ແລະ ໄດ້ວາງແຜນການເຄື່ອນໄຫວຂອງກຳມະບານຮາກຖານ ພະແນກ ປທສ ແຂວງ ປີ 2017 – 2020.
ກອງປະຊຸມໄດ້ຜ່ານຂໍຕົກລົງ 5 ເປັນເຈົ້າ ແລະ ມອບໃບຍ້ອງຍໍ ປະຈຳປີ 2017 ໃຫ້ແກ່ພະນັກງານຜູ້ທີ່ມີຜົນງານດີເດັ່ນ ປະເພດ 1 ຈຳນວນ 23 ສະຫາຍ, ຍິງ 10 ສະຫາຍ ແລະ ປະເພດ 2 ຈຳນວນ 2 ສະຫາຍ ຍິງ 2 ສະຫາຍ.
ຈາກນັ້ນ ກອງປະຊຸມ ໄດ້ຜ່ານມາດຖານເງື່ອນໄຂຜູສະໝັກ ແລະ ຜ່ານຂໍ້ຕົກລົງ ຮັບຮອງເອົາລາຍຊື່ຜູ້ສະໝັກ ເພື່ອເລືອກເອົາ ຄະນະກຳມະບານ ຊຸດໃໝ່, ເຊີ່ງປະກອບມີ ຜູ້ສະໝັກທັງໝົດ 5 ສະຫາຍ, ຍິງ 2 ສະຫາຍ. ກອງປະຊຸມຄັ້ງປະຖົມມະລຶກຂອງຄະນະກຳມະບານຮາກຖານ ເຫັນດີເປັນເອກະພາບເລືອກເອົາຄະນະກຳມະບານຮາກຖານ ຊຸດໃໝ່ຈຳນວນ 3 ສະຫາຍ, ຍິງ 1 ສະຫາຍ ເພື່ອສືບຕໍ່ຊີ້ນຳ - ນຳພາໃນຕໍ່ໜ້າດັ່ງນີ້:
- ສະຫາຍ ສີໄວ ອິນທະວົງ ເປັນປະທານກຳມະບານຮາກຖານ.
- ສະຫາຍ ນ. ຈິດສາຄອນ ສົມຈະເລີນ ເປັນຮອງປະທານກຳມະບານຮາກຖານ.
- ສະຫາຍ ເຊັງລີ ເຊຍເຢ້ ເປັນຄະນະກຳມະບານຮາກຖານ.
ຮັບຮອງເອົາບັນດາສະຫາຍຜູ້ທີ່ເຮັດວຽກງານກວດກາຂອງຄະນະກຳມະບານຮາກຖານຄື:
1. ສະຫາຍ ນ. ຈິດສາຄອນ ສົມຈະເລີນ ເປັນປະທານກວດກາຄະນະກຳມະບານຮາກຖານ.
2. ສະຫາຍ ນ. ສຸລິຍະ ເສດສົງຄາມ ເປັນຮອງປະທານກວດກາຄະນະກຳມະບານຮາກຖານ.
ໃນຕອນທ້າຍກອງປະຊຸມສະຫາຍ ສົມສັກ ຄຳລ້ານ ຮອງປະທານກຳມະບານແຂວງ, ໄດ້ມີຄຳເຫັນໂອ້ລົມຕໍ່ກອງປະຊຸມ ກ່ອນອື່ນໝົດທ່ານໄດ້ຍ້ອງຍໍຊົມເຊີຍຕໍ່ກັບຜົນງານການເຄື່ອນໄຫວຂອງໜ່ວຍກຳມະບານຮາກຖານ ພະແນກ ປທສ ແຂວງ ທີ່ຍາດມາໄດ້ໃນໄລຍະ 03 ປີ ຜ່ານມາ ແລະ ໄດ້ຮຽກຮ້ອງມາຍັງຄະນະໜ່ວຍກຳມະບານຮາກຖານ ຊຸດໃໝ່, ຈົ່ງເຊີດຊູຄວາມເປັນແບບຢ່າງນຳໜ້າໃນທຸກດ້ານ, ນຳພາສະມາຊິກປະຕິບັດມະຕິກອງປະຊຸມໃຫຍ່ຄັ້ງນີ້ ໃຫ້ປະກົດຜົນເປັນຈິງ ພ້ອມກັນນີ້ກໍ່ຮຽກຮ້ອງມາຍັງສະມະຊິກກຳມະບານຮາກຖານ ຈົ່ງເຊີດຊູນ້ຳໃຈຮັກຊາດ, ເສີມຂະຫຍາຍມານະຈິດບາກບັ່ນບຸກບືນເຂົ້າໃນການປະຕິບັດ 2 ໜ້າທີ່ຍຸດທະສາດຢ່າງໜັກແໜ້ນ, ນຳພາໃນການສ້າງສາພັດທະນາປະເທດຊາດ ໃຫ້ມັ່ງຄັ່ງເຂັ້ມແຂງ, ສະມະຊິກ - ພະນັກງານຮັ່ງມີຜາສຸກ, ມີຄວາມສາມັກຄີປອງດອງ ແລະ ກ້າວໜ້າຢ່າງບໍ່ຢຸດຍັ້ງ.
ກອງປະຊຸມໄດ້ດຳເນີມາເປັນເວລາ 1 ຕອນ ກໍ່ໄດ້ສິ້ນສຸດລົງດ້ວຍຜົນສຳເລັດອັນຈົບງາມ.